Þessi tími , milli jóla og nýárs er alltaf eins og einhverskonar stund milli stríða , jólin um garð gengin að mestu en nýja árið ekki hafið . Myrkrið umlykur okkur meirihluta sólarhringsins en við getum huggað okkur við að birtuskammturinn sem okkur er úthlutaður eykst dag frá degi . Og á miðvikudaginn byrjar nýtt ár . 2020 er magnað ártal . Það líður 101 ár milli ára sem eru merkt með svona fallegri tölu . 1010 , 1111 , 1212 , 1313 , 1414 , 1515 , 1616 , 1717 , 1818 , 1919 og svo næst 2121 . Er ekki full ástæða til þess að halda upp á svona fallegt ártal með því að bera fram háleitar óskir um hvað árið geti borið í skauti sér ? Ég ætla að gera það og er að hugsa um að óska mér alheimsfriðar , útrýmingar hungurs , fátæktar og mismununar . Ég ætla að óska mér að þjóðir heims taki höndum saman um aðgerðir til að stemma stigu við loftslagsvánni , að á árinu 2020 náum við mannfólkið þeim áfanga að bera virðingu hvert fyrir öðru og hættum þess vegna að beita ofbeldi , bæði líkamlegu og andlegu . Við þessa upptalningu mætti svo lengi bæta . Lennon og Ono gáfu út friðarboðskap sinn , Stríðið er búið , War is over , þegar Vítnamstríðið hafði staðið í tíu ár , 1971 . Fjögur ár áttu þá eftir að bætast við það ljóta stríð . En boðskapur lagsins er góður og yljar um hver jól ; við vonum að næsta ár verði gott ár og að það verði laust við allan ótta . Og hver vill ekki geta sungið : Stríðið er búið , ef þú vilt það ? Ég ætla að leyfa mér að vona að árið með fallegu tölunni , 2020 , verði tímamótaár á vegferð til betri heims , að næst þegar við verðum stödd í frírýminu milli jóla og nýárs getum við sungið með Lennon og öllum hinum sem flutt hafa lagið góða að stríðið sé búið og að þá verði það ekki bara óskhyggja . Það væri nú aldeilis eitthvað , eins og sagt er .